Kanada nou in staat van beleg oor trokdrywersCovid-19-betogings in Kanda. (Foto: Ed Jones/AFP) Die Kanadese eerste minister, Justin Trudeau, het Maandag krygswet (ŉ staat van beleg) ingestel om die impak van voortgesette betogings teen die verpligte Covid-19-inentings en inperkingsmaatreëls te probeer beperk. Hiermee word alle burgerregte tydelik opgeskort. Dit volg ná Trudeau reeds verlede week ŉ noodtoestand in die land afgekondig het. Honderde vragmotors betoog al meer as twee weke in die middestad van Ottawa, die Kanadese hoofstad. Die betogings het ook reeds na ander wêrelddele versprei. Die betogers het hoofweë na die grens tussen Kanada en die VSA en ook die Ambassador-brug – wat dié twee lande verbind – met vragmotors versper. Die hoofweg is intussen oopgestel. CNN en Daily Mail berig dat met die instel van ŉ staat van beleg, die regering die weermag se hulp kan inroep om die situasie onder beheer te bring. Trudeau het egter gesê die regering gaan nie in hierdie stadium die weermag ontplooi nie, maar owerhede sal meer mag kry om betogers in hegtenis te neem en beslag te lê op hul vragmotors om versperrings uit die weg te ruim. Die befondsing van die betogings sal ook verbied word. “Met die staat van beleg ignoreer die regering nie die handves van mensesregte nie en beperk ook nie die reg op vreedsame byeenkomste nie. Ons verhinder nie mense om hul reg uit te oefen om wettig te betoog nie. Ons wil hiermee slegs ons burgers en hul werke beskerm asook geloof in ons instellings herstel.” ’n Hof het betogers Vrydag beveel om die Ambassador-brug en die gebied om die Kanadese parlement te verlaat. Sommige betogers het ingestem om hul voertuie te verwyder; ander het egter volstrek geweier. Volgens die Kanadese polisie het hulle 11 betogers by die grenspos by Coutts in Alberta, Kanada, in hegtenis geneem. Hulle het ook op 13 gewere, handwapens, veelvuldige stelle lyfwapens, ’n kapmes en ’n groot hoeveelheid ammunisie en hoëkapasiteitmagasyne beslag gelê.